ທ່ານ Subianto ທ້າທາຍ ​​ການ​ເລືອກ​ຕັ້ງ​ ປະທານາທິບໍດີ ອິນໂດເນເຊຍ (ວີດີໂອ)
ອະດີດ​ນາຍ​ພົນ Prabowo Subianto ເວົ້າ​ວ່າ ໜ່ວຍ​ຫາ​ສຽງ​ຂອງທ່ານ Widodo ​ໄດ້​ມີ​ການ​ຫາຊື້​ ຄະ​ແນນ​ສຽງ ຢ່າງ​ຂະໜານ​ໃຫຍ່ ​ແລະ​ມີການ​ສໍ້​ໂກງ​ຄະແນນ.
ອະດີດນາຍພົນ Prabowo Subianto ທີ່ປະລາໄຊ ໃນການ ເລືອກຕັ້ງປະທານາທິບໍດີ ອິນໂດເນເຊຍ ໄດ້ຕັດສິນໃຈ ທີ່ຈະທ້າ ທາຍຜົນການເລືອກຕັ້ງ ຢູ່ໃນສານລັດຖະທຳມະນູນຂອງປະເທດ ໂຄສົກຂອງທ່ານ Subianto ໄດ້ປະກາດຂ່າວນີ້ໃຫ້ຊາບ ໃນວັນ ພຸດມື້ນີ້ ຫລັງຈາກທີ່ຄະນະກຳມະການເລືອກຕັ້ງໄດ້ປະກາດ ໃນ ວັນອັງຄານ ວານນີ້ ໃຫ້ຄູ່ແຂ່ງຂອງທ່ານ ເປັນຜູ້ຊະນະການເລືອກ ຕັ້ງຄັ້ງວັນທີ 9 ເດືອນນີ້ ຊຶ່ງໄດ້ແກ່ທ່ານ Joko Widodo ອະດີດ ເຈົ້າຄອງກຳແພງ ນະຄອນຫລວງຈາກາຕາ ທ່ານ Subianto ເວົ້າວ່າ ໜ່ວຍຫາສຽງ ຂອງ ທ່ານ Widodo ໄດ້ປະກອບສ່ວນໃນການຫາຊື້ຄະແນນສຽງ ຢ່າງຂະໜານໃຫຍ່ ແລະການສໍ້ໂກງອື່ນໆອີກ ພ້ອມທັງກ່າວຫາ ຄະນະກຳມະການເລືອກຕັ້ງວ່າ ບໍ່ປະຕິ ບັດໜ້າທີ່ຂອງຕົນ ໃນການສືບ ສວນສອບສວນຂໍ້ກ່າວອ້າງເຫລົ່ານັ້ນ ການທ້າທາຍຢູ່ໃນສານດັ່ງກ່າວນີ້ ໜ້າຈະໃຊ້ເວລາປະມານເດືອນນຶ່ງຈຶ່ງຈະເສັດສິ້ນ ແລະ ບັນດານັກວິເຄາະສ່ວນໃຫຍ່ກໍຄິດວ່າ ຄົງຈະບໍ່ສຳເລັດຜົນ ໃນຄຳຖະແຫລງມື້ວານນີ້ ຫລັງຈາກມີການປະກາດຜົນ ການເລືອກຕັ້ງທາງການນັ້ນ ປະທານາທິບໍດີ ທີ່ຖືກເລືອກຕັ້ງໃໝ່ ທ່ານ Widodo ຊຶ່ງໄດ້ຮັບຄະແນນສຽງ 53 ເປີເຊັນ ນັ້ນ ກ່າວວ່າ ເວລານີ້ແມ່ນເປັນເວລາ ທີ່ປະເທດຊາດຄວນເຕົ້າໂຮມສາມັກຄີກັນ ລຸນຫລັງ ການໂຄສະນາຫາສຽງ ທີ່ໄດ້ມີການຕໍ່ສູ້ກັນຢ່າງໜັກ ບັນດາຜູ້ນຳໂລກ ໄດ້ເລີ້ມພາກັນສົ່ງສານ ສະແດງຄວາມຊົມເຊີຍ ທ່ານ Widodo ທີ່ໄດ້ ຊະນະການເລືອກຕັ້ງ ລັດຖະມົນຕີການຕ່າງປະເທດສະຫະລັດ ທ່ານ John Kerry ກໍໄດ້ອອກ ຄຳຖະແຫລງ ສະບັບນຶ່ງ ສະແດງຄວາມຊົມເຊີບຕໍ່ ທ່ານ Widodo ແລະກ່າວວ່າ ວໍຊິງຕັນມີຄວາມ ກະຕືລືລົ້ນ ທີ່ຈະໄດ້ທຳງານຮ່ວມກັບ ປະທານາທິບໍດີຄົນໃໝ່ ຂອງອິນໂດເນເຊຍ